Številka: 35409-23/2024-2570-13

Datum: 24. 4. 2025

Ministrstvo za okolje, podnebje in energijo izdaja na podlagi petega odstavka 128. člena Zakona o urejanju prostora (Uradni list RS, št. [199/21](https://www.uradni-list.si/glasilo-uradni-list-rs/vsebina/2021-01-3971), [18/23](https://www.uradni-list.si/glasilo-uradni-list-rs/vsebina/2023-01-0348) – ZDU-1O, [78/23](https://www.uradni-list.si/glasilo-uradni-list-rs/vsebina/2023-01-2478) – ZUNPEOVE, [95/23](https://www.uradni-list.si/glasilo-uradni-list-rs/vsebina/2023-01-2670) – ZIUOPZP, [23/24](https://www.uradni-list.si/glasilo-uradni-list-rs/vsebina/2024-01-0694), [109/24](https://www.uradni-list.si/glasilo-uradni-list-rs/vsebina/2024-01-3541) in [25/25](https://www.uradni-list.si/glasilo-uradni-list-rs/vsebina/2025-01-0872) – odl. US) v postopku izdaje mnenja o obveznosti izvedbe celovite presoje vplivov na okolje za Občinski podrobni prostorski načrt OPPN 486 Šmartno sever, pripravljavcu plana, Mestni občini Ljubljana, Poljanska cesta 28, 1000 Ljubljana, naslednje

MNENJE

1. V postopku priprave Občinskega podrobnega prostorskega načrta OPPN 486 Šmartno sever, v mestni občini Ljubljana, je treba izvesti celovito presojo vplivov na okolje.
2. V tem postopku ni bilo stroškov.

Obrazložitev

Pripravljavka plana, Mestna občina Ljubljana, je z vlogo št. 35021-22/2022-25, z dne 16. 2. 2024, vloga prejeta 19. 2. 2024, Ministrstvo za okolje, podnebje in energijo (v nadaljnjem besedilu ministrstvo) zaprosila za mnenje po 128. členu Zakona o urejanju prostora (ZUreP-3) o obveznosti izvedbe celovite presoje vplivov na okolje za Občinski podrobni prostorski načrt OPPN 486 Šmartno sever (v nadaljnjem besedilu OPPN).

Vlogi je bilo priloženo in v postopku pridobljeno naslednje gradivo, ki je bilo podlaga za odločanje:

* Vloga št. 35021-22/2022-25, 16. 2. 2024, Mestna občina Ljubljana,
* Mnenje Zavoda RS za varstvo narave št. 3562-0051/2024-3, 14. 2. 2024,
* Pobuda za pripravo OPPN 486 Šmartno sever št. 9028, LUZ d. d., november 2022,
* Strokovne podlage za izdelavo OPPN 486 Šmartno sever št. 9028, LUZ d. d., oktober 2022,
* Prikaz stanja prostora OPPN 486 Šmartno sever št. 9028, LUZ d. d., avgust 2022,
* Gradivo za izdelavo variant za OPPN 486 Šmartno sever št. 9028, LUZ d. d., september 2023,
* Mnenje Ministrstva za kmetijstvo, gozdarstvo in prehrano št. 3504-11/2024/2, 23. 2. 2024,
* Mnenje Zavoda RS za varstvo narave št. 3563-0051/2024-5, 6. 3. 2024,
* Mnenje Zavoda za ribištvo Slovenije št. 4201-10/2024-3, 7. 3. 2024,
* Mnenje Ministrstva za kmetijstvo, gozdarstvo in prehrano št. 3401-88/2008/160, 12. 3. 2024,
* Mnenje Ministrstva za kulturo št. 35012-17/2024/4, 26. 3. 2024,
* Dopis MOL št. 35021-22/2022-25, 14. 5. 2024,
* Dopis MOL št. 35021-22/2022-25, 18. 4. 2025.

Po določilu 128. člena Zakona o urejanju prostora (v nadaljnjem besedilu ZUreP-3), občina v postopku priprave OPPN prosi ministrstvo, pristojno za celovito presojo vplivov na okolje, za mnenje o obveznosti izvedbe celovite presoje vplivov na okolje, če presodi, da se z OPPN načrtuje prostorske ureditve, ki niso bile celovito presojane že pri pripravi OPN, in gre za take ureditve, ki bi bile poseg v okolje, za katerega je treba izvesti presojo vplivov na okolje, v skladu s predpisi, ki urejajo varstvo okolja, ali za ureditve, za katere je zahtevana presoja sprejemljivosti na varovana območja, ali za ureditve, ki bi lahko pomembneje vplivale na okolje. Skladno s petim odstavkom 128. člena ZUreP-3, ministrstvo, pristojno za celovito presojo vplivov na okolje, v 30 dneh po prejetju zaprosila, obvesti občino o obveznosti izvedbe celovite presoje vplivov na okolje.

Ministrstvo je pregledalo predloženo dokumentacijo in ugotovilo, da gre pri obravnavanem OPPN za območje FE Šmarna gora, ki je veliko približno 11.440 m2. Investicijska namera je, da se s planom umesti gradnjo 17 stanovanjskih stavb – dvojčkov. Lokacija se nahaja severno od naselja Šmartno pod Šmarno goro, severno od območja je ribnik Šmartno in ribiški dom, vzhodno pa teniška igrišča. V naravi je lokacija plana gozd in travniki. Obravnavano območje je poplavno ogroženo. Večji del lokacije je v območju majhne poplavne nevarnosti. Manjši del območja je v razredu srednje in preostale nevarnosti.

Iz mnenja Zavoda za ribištvo Slovenije št. 4201-10/2024-3, 7. 3. 2024 izhaja, da na območju OPPN ni stalnih vodnih virov, se pa ti nahajajo v bližini. 100 m severovzhodno poteka vodotok Gračenica, ki se nato čez 300 m izliva v Gameljščico. Hidrološko hidravlična analiza št. študije M88/20 jan./feb./julij 2021, je bila narejena za zmanjšanje poplavne nevarnosti območja. Kot zaščita OPPN je severno predvidena vzpostavitev suhega zadrževalnika. Obstajajo vplivi v primeru gradnje suhega zadrževalnika, s potencialnim posegov v strugo bi se stanje vodotoka bistveno poslabšalo. ZZRS meni, da bo OPPN imel pomemben vpliv na okolje z vidika njihove pristojnosti.

Ministrstvo je v postopku preučilo obstoj drugih okoljskih razlogov za uvedbo celovite presoje vplivov na okolje in ugotovilo, da je območje locirano na območju, ki je poplavno ogroženo. Študija HHŠ iz leta 2021 je bila izdelana pred velikimi poplavami leta 2023 in ne zadostuje v celoti za oceno dejanskega vpliva izvedbe plana na poplavno ogroženost, zato ministrstvo meni, da je treba izvesti celovito presojo vplivov na okolje in pri tem upoštevati nove podatke, ki so nastali po dogodkih avgusta 2023.

Zavod RS za varstvo narave je v mnenju št. 3563-0051/2024-5 z dne 6. 3. 2024 zapisal, da ocenjujejo, da na izvedba plana ne bo pomembno vplivala na naravne vrednote in biotsko raznovrstnost in celovite presoje na okolje zato ni treba izvesti. V mnenju 3563-0051/2024-3, 14. 2. 2024 ZRSVN ocenjuje, pa presoje sprejemljivosti v naravo na varovana območja ni treba izvesti. Ministrstvo je zato odločilo, da presoje sprejemljivosti ni treba izvesti, celovita presoja pa se mora izvesti.

Ministrstvo je ocenilo, da bi izvedba OPPN lahko pomembno vplivala na okolje, ker predstavlja tveganje za okolje (npr. poplave, erozije pobočja, morebitno izluževanje preko padavinskih in zalednih voda, prašenje, možnosti onesnaženja vodotokov itd.).

V skladu z zgoraj navedenim je ministrstvo ugotovilo, da je za OPPN treba izvesti celovito presojo vplivov na okolje po določilih 128. člena ZUreP-3.

Pripravil:

 Jernej Per dr. Tanja Pucelj Vidović

 podsekretar vodja Sektorja za okoljske presoje

Vročiti (elektronsko):

- Mestna občina Ljubljana, glavna.pisarna@ljubljana.si